વિજ્ઞાનયુગ છે, વિશ્વ સાંકડું બન્યું છે, સીમાઓ તૂટી રહી છે – આ બધી વાતમાં તથ્ય હોવા છતાં પ્રાણીમાત્રને ઊભા રહેવા માટે તો પોતાની જ ભૂમિ જોઈએ, આ હકીકતને કોણ ઈન્કારી શકશે ! પોતાની ધરતીમાંથી બીજ જે પોષણ અને રસકસ ગ્રહણ કરી શકે છે તે પરભોમકામાંથી પ્રાપ્ત નથી થતું. સારાં પુસ્તકોના અનુવાદ સાંપડી રહે છે. એમ કહેનારા શું ગુમાવે છે તે તો જેણે મેળવ્યું છે તે જ જાણે ! એવી કેટલીય પ્રતિભાઓ છે, જેમણે જે-તે ‘મહાગ્રંથ’ વાંચવા એ ગ્રંથની ભાષા શીખી. ગુરુદેવને ગુજરાતી ભાષામાં ગમે તેટલા માણીએ, પરંતુ બંગાળી ભાષાના થોડા ઘણા શબ્દો કે ઉચ્ચાર પણ જાણતા થઈ જઈએ તો ગુમાવ્યાનું ભાન થાય.